送東山源和尚歸閩
作者：釋廣聞
朝代：宋

paragraphs: 尋思六十蒿枝拂，如何再得一頓喫。
此是臨濟住後時，黄檗棒頭痛的的。
尋思昔日曾行脚，未離南方已先錯。
此是天平住後時，西院清風頓銷鑠。
此時人是彼時人，去時路是來時路。
老源胸中只自知，却道古人恰相似。
二月江湖春水生，拈得烏藤先我行。
得大愚力黄檗力，且聽住後真消息。